बर’ माहारिनि गेजेराव साग्लोबसिन्दों इनाय अगेन आरो मुगैथाव आखुआ। थांनाय 17 मे खालारखालि सिरां जिल्लानि सिङाव सोमजिनाय सासे 10 थाखोआव फरायनाय हिन्जावसाखौ जिनाहारी खालामना गावखौनो जिउ फोजोबहोनाय मोनसे मुगैथाव जाथायनि उनावनो थांनाय 20 मे खालारखालि क’क्राझार जिल्लानि सिङाव थानाय बिसमुरि पुलिस आउट पष्टनि बेन्दोंआव दिदोमफारा (14) गामियाव 55 बोसोर बैसोनि रुगु नार्जारी मुंनि सासे बोराय सुबुङा उसुंसेनि 9 बोसोर बैसोनि सासे उन्दै हिन्जावसाखौ गोबाव समनिफ्राय जिनाहारि खालामबोबाय थानाय जाथायनि खौराङा सोरांआव फैदों। हिन्जावसानि बिब’आ गोबाव समनिफ्रायनो बेबायदि अगेन आखुजों उन्दै बिनानावनि बोलि जिबोनांनायनि इसाराखौ मिथिनानै बिमा बिफानो खिन्थाबोसेयावबो बिमा बिफाया फोथायै आरो उलथायै फिसाजोखौ रायबोबाय थानायनि जाहोनाव बोलि जानांनाय गथ’नि 14 बोसोर बैसोनि बिब’आ थांनाय 20 मे खालारखालि गावखौनो गोदोनायाव दुरुं आलायना जिउ फोजोबना लायो। गामिनि सोद्रोमाफोरा मिथिहोनाय बायदिब्ला लांसुनिया रुगु नार्जारीआ दा खारखोमानानै दं।